Hei, denne artikkelen er over ett år gammel og kan inneholde utdatert informasjon

Vålerenga - Elverum 1-0 (1-0)

ULLEVAAL (Dagbladet): Vålerenga, Elverum, Stabæk og Aalesund avrundet i kveld fjerde runde av cupen.

På Ullevaal stadion vant Vålerenga oppskriftsmessig 1-0 over Elverum. Stabæk slo Aalesund 3-0. Det mest iøynefallende var den omtrent folketomme landslagsarenaen.

Det offisielle tilskuertallet var 2284, men Ullevaal var ikke alene om å samle lite folk. På de åtte kampene i fjerde runde var det ikke én stadion som trakk over 3000 tilskuere.

Et dykk ned i statistikken til Norges Fotballforbund viser at dette i alle fall ikke har skjedd på de ti siste åra. Det har alltid vært over 3000 tilskuere på én eller flere av kampene i fjerde runde.

MATCHVINNER: Enar Jääger (bak) ble matchvinner for Vålerenga. Foto: Audun Braastad / NTB scanpix Vis mer

Før den tid er det vanskelig å finne tilskuertall for alle kampene i fjerde runde, i alle fall på Norges Fotballforbunds egen oversikt.

Trenden er likevel ikke overraskende: Alle lag og supportere vil til cupfinalen på Ullevaal. Veien dit er nødvendigvis ikke så veldig spennende. Og det er blitt verre med åra. Her er de offisielle tilskuertallene for årets åtte kamper i fjerde runde:

Stabæk – Aalesund: 1820.

Lillestrøm – Tromsø: 2125.

Vålerenga - Elverum: 2284.

Mjøndalen – Brann: 2499.

Kristiansund – Florø: 2613.

Sarpsborg – Odd: 2650.

Haugesund – Molde: 2688.

Jerv – Rosenborg: 2989.

Til sammen utgjør dette 19 668 tilskuere, under et fullsatt Lerkendal stadion i Trondheim. Det er også verdt å merke seg at hovedstaden - med desidert flest innbyggere - er tredje dårligst på statistikken fra fjerde runde. I kveld var det også 500-600 tilreisende fra Elverum.

De få som var på Ullevaal fikk imidlertid det de var kommet for: Vålerenga-seier. Det innebærer at laget møter Rosenborg i kvartfinalen. Hjemmelaget hadde stort sett full kontroll, selv om resultatet ikke var overbevisende.

Scoringen kom etter 22 minutter. Ghayas Zahid tok corner, en ball som endte på hodet til Enar Jääger og i mål.

VIDERE I CUPEN: Ronny Deila klappet til fansen etter kampen. Foto: Audun Braastad / NTB scanpix Vis mer

- Tilskuertallet var som forventet. Jeg var på Lillestrøm i går, og det var ikke så mye folk der heller, sier Vålerenga-trener Ronny Deila.

- Jeg kan ikke huske at det noen gang har vært mye folk på dette stadiet av cupen. Det blir å lage en sak på ingenting i mine øyne.

Om kampen konkluderer han:

- Andre omgang var bedre enn første. Det var litt høye skuldre i første omgang. Vi var litt engstelige. Jeg synes vi fikk mer energi da vi gikk opp til 1-0. Det var en bra gjennomført kamp. Vi har satt oss i en situasjon der vi fortsatt kan vinne cupen. Det er bra.